**T á j é k o z t a t ó**

Készült a Mágocs Városi Önkormányzat Képviselő-testületének 2019. március 26-i ülésére.

Tárgy: Mágocsi Önkormányzat pályázatainak előkészítése.

Tisztelt Képviselő-testület!

A Mágocs Városi Önkormányzat által benyújtott pályázatok állásáról az alábbiak szerint tájékoztatjuk:

**„Bölcsőde kialakítás és óvoda fejlesztés Mágocs városában” TOP-1.4.1-15-BA1-2016-00005 (támogatás mértéke 222.153.123,- Ft)**

Az előző havi tájékoztató óta eltelt időszakban folytatódtak az épület építési munkái. A szerkezeti részek elkészülte után folynak a külső hőszigetelési munkák, színezések, belső vakolások, aljzat betonozások, külső térburkolások. Megkezdődtek a belső burkolási munkák, készülnek a gépész és villamos vezetékezési munkák. A 75 %-os készültségi fok elérése március végén esedékes. A külső munkák előrehaladtával lehetővé válik a telek É-i és K-i határán lévő kerítés visszaállítása, mely nem része a pályázatnak. A régi hullámpala és drótfonatos kerítés - annak elhasználódott állapota miatt - nem állítható vissza, új drótfonatos kerítés létesítése célszerű, mintegy 80 m szakaszon.

A pályázat részeként akadálymentes parkolót és kerékpártárolót kell létesíteni, melyek elhelyezésére az ingatlan előtti önkormányzati közterületen van lehetőség. A létesítményeknek csatlakozni kell a meglévő úthoz és járdához. A járda állapota az érintett helyeken olyan rossz, hogy ahhoz nem lehet csatlakozni. A járda szintjét a parkolóhoz, kerékpártárolóhoz és bejáratokhoz kell igazítani mintegy 30 m hosszban, mely munkák nem képezik a pálázat részét. A járda felújítás átalakítás becsült költsége 300.000 Ft.

A közbeszerzési eljárással kapcsolatos szabálytalansági eljárás még folyamatban van.

**„Mágocs – Hegyháti Általános Iskola és Alapfokú Művészeti Iskola energetikai korszerűsítése a káros-anyag kibocsátás csökkentése céljából” TOP-3.2.1-15-BA1-2016-00011 (támogatás mértéke: 160.893.015,- Ft)**

A korábbi tájékoztatóban ismertetett egyeztetési eljárás után a tervező a Kincstár véleményezése alapján javította a dokumentációt, melyet jóváhagyásra benyújtottunk a közreműködő szervezethez. A hatóság újabb kiegészítést kért az energetikai számításra, melynek elkészítési költsége 100.000 Ft+ÁFA. Amennyiben a többször módosított terv elfogadásra kerül, haladéktalanul meg kell indítanunk a kivitelezésre vonatkozó közbeszerzési eljárást, hogy a pályázati határidők teljesíthetők legyenek. Elutasítás esetén a fejlesztés forrás hiányában már nem valósítható meg.

**„Leromlott városi területek rehabilitációja-Élhetőbb lakókörnyezetünkért Mágocson TOP-4.3.1-15-BA1-2016-00003 (támogatás mértéke: 200.000.000,- Ft)**

A rehabilitációs pályázat előkészítő és kivitelezési munkái folytatódtak a hónap folyamán.

A Dózsa utcai telken az épület szerkezeti munkái elkészültek, befejeződött a falazás, készül a hőszigetelés, a tetőszerkezet, a villamos és gépész vezetékezés, helyére kerültek a külső nyílászárók.

Folyamatban van a külső közművekre történő csatlakozás előkészítése.

A Dózsa u. 23. szám alatti épületen helyreállításra kerültek a sérült, hiányos falszakaszok, beépítésre kerültek a külső nyílászárók, készül a hőszigetelés, a tetőszerkezet felújítás, az aljzatbeton, az álmennyezet, valamint a gépészeti és villamos vezetékhálózat.

A Damjanich u. 17. számú háznál befejeződtek a pályázatban tervezett felújítási munkák.

A lakás gáz, víz és villamos berendezéseinek felülvizsgálatát elvégeztettük, így a lakás beköltözhetővé vált. A kivitelező bejelentette a három lakás építési munkáinak 50 %-os készültségi fokát, amit a műszaki ellenőr igazolt, így sor kerülhetett a készültségnek megfelelő kifizetésre.

A Dombóvári úti szabadidő park területén folytatódtak a tereprendezési munkák. A területen álló igen rossz állapotú épület a környezetében folyó munkavégzés és a viharos időjárás következtében oly mértékben sérült, hogy az ott tartózkodás már veszélyessé vált. A szükségállapot miatt az amúgy is átköltöztetésre tervezett lakók elhelyezése az elkészült Damjanich utcai épületben lehetővé vált, erről a pályázati menedzsmenttel egyeztettünk. A lakókkal a bérleti szerződés megkötésre került, az átköltöztetés megtörtént, a közművek átíratása folyamatban van.

A kialakítandó Dombóvári úti szabadidő park területén folytatódnak a tereprendezési munkák. A területen lévő veszélyes építményből a lakók kiöltöztek, a közműcsatlakozásokat a szolgáltatók megszüntették, a romok elbontásra kerültek. Ezzel elhárult az akadálya a tereprendezési munkák folytatásának. A területen a kivitelező megkezdte a növény ültetést, a parki sétány, a parkoló és forrás környék kialakítását.

A szabadidő park elkészülte után vagyonvédelmi és biztonsági okból célszerű lenne itt is térfigyelő kamerákat és egy alap szintű térvilágítást létesíteni.

A tervezett járdák építése, illetve felújítása is megkezdődhet a Dombóvári, Szabadság és Széchenyi utcában, mivel a közútkezelő március 15-től megadta a közút melletti munkavégzéshez a hozzájárulást.

**Első világháború történelmi emlékeit őrző emlékművek rendbetétele KKETTKK-CP-02**

A Mágocs Szent Imre téren lévő első világháborús emlékmű felújítására vonatkozó támogatási szerződéshez a kért hiánypótlásokat megküldtük, a szerződés aláírása után elvégezhető a felújítás.

**Faluprogram**

A program keretében lehetőség van a Művelődési Ház épületén felújítási munkák végzésére kérelmet benyújtani. A pályázható 15 millió Ft figyelembevételével a vizes blokk akadálymentes kialakítására és felújítására lenne lehetőség. A pályázat mielőbbi beadásának lehetővé tétele érdekében a szükséges tervdokumentáció elkészítését megrendeltük.

A következő félévben lenne lehetőségünk a ravatalozó felújítására pályázni. A korábban elkészíttetett és engedélyeztetett tervdokumentáció érvényességi ideje áprilisban lejár, ezért célszerű lenne meghosszabbítását kérni, valamint a pályázatot benyújtását a lehetőségek szerint előkészíteni.

Az önkormányzat által beadott egyéb pályázatok elbírálásában, megvalósításában előrehaladás nincs.

Határozati javaslat:

* A Képviselő-testület a pályázatok állásáról készített beszámolót tudomásul veszi.
* A bölcsőde É-i és K-i telekhatárán a kerítés cseréjét elvégezteti,
* A bölcsőde előtti közterületen lévő járda felújítását az akadálymentes parkolóhoz, bejáratokhoz történő igazítását elvégezteti,
* Az iskola energetikai pályázatának hiánypótlásához a kiegészítő dokumentáció elkészítését megrendeli,

Mágocs, 2019. március 20.

Hőnig Mária

polgármester